b'\n_START_ARTICLE_\nVokietijos ir Latvijos nepuolimo sutartis\n_START_PARAGRAPH_\nVokietijos ir Latvijos nepuolimo sutartis buvo sudaryta 1939 m. bir\xc5\xbeelio 7 d. (kartu su Vokietijos ir Estijos nepuolimo sutartimi), Berlyne, tarp Tre\xc4\x8diojo Reicho ir Latvijos. Sutart\xc4\xaf pasira\xc5\xa1\xc4\x97 Vokietijos ir Latvijos u\xc5\xbesienio reikal\xc5\xb3 ministrai Joachimas fon Ribentropas ir Vilhelmas Munteris. Tai buvo trumpa (dviej\xc5\xb3 straipsni\xc5\xb3) sutartis, kurioje numatyta, kad \xc5\xa1alys jokiais atvejais nenaudos viena prie\xc5\xa1 kit\xc4\x85 j\xc4\x97gos. Sutartis sudaryta de\xc5\xa1im\xc4\x8diai met\xc5\xb3 su automatiniu prat\xc4\x99simu dar de\xc5\xa1im\xc4\x8diai met\xc5\xb3, jei nebus nutraukta Vokietijos ir Estijos nepuolimo sutartis._NEWLINE_Kit\xc4\x85 dien\xc4\x85 po sutarties pasira\xc5\xa1ymo, bir\xc5\xbeelio 8 d., A. Hitleris pri\xc4\x97m\xc4\x97 Latvijos ir Estijos pasiuntinius, su kuriais aptar\xc4\x97 tolimesn\xc4\xaf \xc5\xa1ali\xc5\xb3 bendradarbiavim\xc4\x85, ypa\xc4\x8d ekonomin\xc4\xaf._NEWLINE_Sutartis ratifikuota liepos 24 d. ir Taut\xc5\xb3 s\xc4\x85jungos pripa\xc5\xbeinta rugpj\xc5\xab\xc4\x8dio 24 d._NEWLINE_Sutartimi Vokietija siek\xc4\x97 u\xc5\xbekirsti keli\xc4\x85 Vakar\xc5\xb3 ir Soviet\xc5\xb3 \xc4\xaftakos stipr\xc4\x97jimui Baltijos \xc5\xa1alyse. Nepuolimo sutartis su Lietuva jau buvo sudaryta po 1939 m. kovo 22 d. ultimatumo Lietuvai._NEWLINE_Soviet\xc5\xb3 S\xc4\x85junga pati nor\xc4\x97jo i\xc5\xa1pl\xc4\x97sti savo \xc4\xaftak\xc4\x85 Baltijos \xc5\xa1alyse, ta\xc4\x8diau Latvija ir Estija, \xc4\xaftardamos Josifo Stalino ketinimus, sutiko pasira\xc5\xa1yti sutart\xc4\xaf su Vokietija._NEWLINE_Vokietija nor\xc4\x97jo pasinaudoti Baltijos valstyb\xc4\x97mis, kad sukurt\xc5\xb3 protektorat\xc4\x85 nuo Soviet\xc5\xb3 S\xc4\x85jungos. Adolfas Hitleris teisinosi, kad savos \xc4\xaftakos primetimas Latvijai ir Estijai yra naudingas Vokietijai, nes nuo Livonijos Ordino laik\xc5\xb3 tuose kra\xc5\xa1tuose gyvavo vokie\xc4\x8di\xc5\xb3 kalba._NEWLINE_Pasira\xc5\xa1yti toki\xc4\x85 sutart\xc4\xaf 1939 m. baland\xc5\xbeio 28 d. Vokietija pasi\xc5\xabl\xc4\x97 Latvijai, Estijai, Danijai, Norvegijai, \xc5\xa0vedijai, ir Suomijai. Norvegija, \xc5\xa0vedija ir Suomija pasi\xc5\xablym\xc4\x85 atmet\xc4\x97. Pirmasis sutarties variantas buvo parengtas gegu\xc5\xbe\xc4\x99, ta\xc4\x8diau susitikimas buvo du kartus nukeltas, Latvijos pra\xc5\xa1ymu patikslinti kai kuriuos punktus.'